Harry Harkimo haluaa keskittyä uuteen poliittiseen liikkeeseensä ja luopuu Jokerien omistuksesta.

Harry Harkimo aikoo luopua jääkiekkoseura Jokerien omistuksesta. Jokereiden pääomistaja Harkimo kertoi asiasta TV1:n Ykkösaamussa.

Harkimo omistaa 51 prosenttia KHL-liigassa pelaavasta joukkueesta. 49 prosenttia omistuksesta kuuluu Arena Events-yhtiölle, jonka taustalla ovat miljardöörit Roman Rotenberg ja Gennadi Timtshenko.

– Päätin viime vuoden helmikuussa, että luovun Jokereista, kun seura on täyttänyt 50 vuotta ja kausi on loppu, Harkimo kertoi.

– Olen pyörittänyt 27 vuotta Jokereita ja mielestäni nyt on oikea aika irtautua.

Harkimon mukaan nyt etsitään ratkaisua, jossa Jokereilla löydetään "hyvä, suomalainen koti".

– Uskon, että tämä saadaan vietyä loppuun, ennen kuin seuraava kausi alkaa.

Suomeksi sanottuna hän siis myy Jokerit?

– Kyllä.

Jokereista luopuessaan Harkimo saa tilaa keskittyä uuteen poliittiseen liikkeeseensä nimeltä Liike Nyt.

– Jos on politiikassa, siihen pitää satsata täysillä. Silloin pitää luopua jostain.

Eli urheilu pois, politiikka sisään?

– Niin ja myös bisnes pois. Minulla ei oikeastaan ole Jokerien jälkeen kauheasti bisnestä, jota pyörittäisin, Harkimo totesi.

Osuutensa myydessään Harkimo luopuu myös toimestaan hallituksen puheenjohtajana.

Harkimosta tuli Jokereiden pääomistaja vuonna 1991. Jokerit siirtyi SM-liigasta KHL-liigaan vuonna 2013.

Noin vuosi sitten Jokerit tiedotti, että se jatkaa pelaamistaan KHL:ssä seuraavat viisi vuotta.